

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.13 | 2024. gada 29. augustā |

**33.**

**Par nekustamā īpašuma ar nosaukumu “Aizvējiņi”, Priežu ielā 27, Ciemupē, Ogresgala pag., Ogres nov., zemesgrāmatas nodalījumā ierakstītās atzīmes – ceļa servitūta teritorija, dzēšanu**

Ogres novada pašvaldībā (turpmāk – Pašvaldība) saņemts [Vārds, uzvārds], personas kods [personas kods] (turpmāk – Iesniedzējs), 2024. gada 20. jūnija iesniegums (reģistrēts Pašvaldībā 2024. gada 21. jūnijā ar Nr. 2-4.2/1764) ar lūgumu atļaut dzēst servitūta ceļu, kurš faktiski netiek izmantots, pamatojoties uz [Vārds, Uzvārds] un [Vārds, Uzvārds] vienošanos par servitūta ceļa dzēšanu (turpmāk – Iesniegums).

Izskatot Iesniegumu un Pašvaldības rīcībā esošo informāciju, Pašvaldības dome konstatēja:

1. Zemgales rajona tiesas Ogresgala pagasta zemesgrāmatas nodalījumā Nr. 1274 ierakstīts nekustamais īpašums ar nosaukumu “Aizvējiņi”, adrese: Priežu iela 27, Ciemupe, Ogresgala pag., Ogres nov., kadastra numurs 7480 005 0483, kas sastāv no zemes vienības ar kadastra apzīmējumu 7480 005 0483, platība 0,9929 ha (turpmāk - Īpašums). Īpašuma tiesības uz Īpašumu nostiprinātas Iesniedzējam;
2. Zemgales rajona tiesas Ogresgala pagasta zemesgrāmatas nodalījuma Nr. 1274 III daļas 1. iedaļā ierakstīta atzīme – ceļa servitūta teritorija – 0,0058 ha (ieraksts Nr. 1.3.), pamatojoties uz 2009. gada 8. decembra zemes robežu, situācijas un apgrūtinājumu plānu;
3. saskaņā ar Ogres novada pašvaldības Ogres būvvaldes 2009. gada 3. novembra lēmuma Nr. A-6/09 “Par zemes ierīcības projekta apstiprināšanu zemes gabalam “Aizvējiņi” Ciemupe, Ogresgala pag., Ogres nov., kadastra Nr. 7480-005-0483”, sēdes protokols Nr. A-17, 10. § (turpmāk – Lēmums), 2.1. apakšpunktu, “Aizvējiņu” zemes vienībai tika noteikti apgrūtinājumi, t.sk., “050301 – ceļa servitūta teritorija – 0,0058 ha” (turpmāk – Ceļa servitūts);
4. saskaņā ar Valsts zemes dienesta Nekustamā īpašuma valsts  kadastra informācijas sistēmas (turpmāk – Kadastrs) datiem Īpašuma sastāvā esošajai zemes vienībai ar kadastra apzīmējumu 7480 005 0483 reģistrēts nekustamā īpašuma objekta apgrūtinājums – ceļa servitūta teritorija 0,0058 ha;
5. Valsts zemes dienests 2024. gada 26. jūlija vēstulē Nr. 9-01/1374611-2/1 “Par informācijas sniegšanu” norāda: “Ar Ogres novada pašvaldības būvvaldes 2009.gada 3.novembra lēmuma Nr.A-6/09 „Par zemes ierīcības projekta apstiprināšanu zemes gabalam „Aizvējiņi”, Ciemupe, Ogresgala pag., Ogres nov., kadastra Nr.74800050483” 2.punktu zemes vienībai 0,6085ha platībā (kadastra apzīmējums 74800050483) ir noteikti apgrūtinājumi, tajā skaitā – 050301 – ceļa servitūta teritorija – 0,0058ha. Pamatojoties uz augstāk minēto Kadastra informācijas sistēmā zemes vienībai ar kadastra apzīmējumu 74800050483 ir reģistrēts apgrūtinājums – ceļa servitūta teritorija 0,0058 ha platībā”;
6. atbilstoši Kadastra telpiskajiem datiem pa Ceļa servitūtu tika nodrošināta piekļuve nekustamajam īpašumam “Mazavoti”, Ciemupe, Ogresgala pag., Ogres nov., kadastra numurs 7480 005 0325 (turpmāk – nekustamais īpašums “Mazavoti”);
7. Rīgas apgabaltiesas zvērināta notāre Sandra Jakušenoka 2023. gada 14. novembrī taisījusi līgumu par ceļa servitūta dzēšanu, iereģistrēts aktu un apliecinājumu reģistrā ar Nr. 5682 (turpmāk – Līgums), kurā tostarp nekustamā īpašuma “Mazavoti”, Ciemupe, Ogresgala pag., Ogres nov., kadastra numurs 7480 005 0325, īpašniece piekrīt un lūdz dzēst Īpašumam atvērtā nodalījuma III daļas 1. iedaļas ierakstu Nr. 1.3., atzīme – ceļa servitūta teritorija (Līguma 5.1. apakšpunkts), un apliecina, ka Ceļa servitūtu neizmanto un tas nav nepieciešams (Līguma 7. punkts).

 Ņemot vērā, ka atbilstoši Kadastra telpiskajiem datiem piekļuve nekustamajam īpašumam “Mazavoti”, tiek nodrošināta pa servitūta ceļu, šķērsojot nekustamo īpašumu “Avoti”, Ogresgala pagasts, Ogres novads, kadastra numurs 7480 005 0111, un ņemot vērā Līgumā noteikto, Ceļa servitūts Kadastrā un Ogresgala pagasta zemesgrāmatas nodalījumā Nr. 1274 būtu dzēšams.

Ministru kabineta 2012. gada 10. aprīļa noteikumu Nr. 263 „Kadastra objekta reģistrācijas un kadastra datu aktualizācijas noteikumi” 112.2.  apakšpunkts noteic, ka nekustamā īpašuma objekta apgrūtinājumus, izņemot šo noteikumu 111. punktā minētos, Kadastra informācijas sistēmā dzēš, ja ir iesniegts valsts vai pašvaldības institūcijas dokuments par nekustamā īpašuma objekta apgrūtinājuma dzēšanu, ja tas Kadastra informācijas sistēmā ir reģistrēts uz attiecīgās valsts vai pašvaldības institūcijas dokumenta pamata un attiecīgā valsts vai pašvaldības institūcija izsniedz dokumentu par apgrūtinājuma dzēšanu.

Civillikuma 1130. pants noteic, ka servitūts ir tāda tiesība uz svešu lietu, ar kuru īpašuma tiesība uz to ir lietošanas ziņā aprobežota kādai noteiktai personai vai noteiktam zemes gabalam par labu. Saskaņā ar Civillikuma 1231. pantu servitūtu nodibina ar likumu, tiesas spriedumu, ar līgumu vai testamentu.

Civillikuma 1235. pants noteic, ka no servitūta izrietoša lietu tiesība ir nodibināta un spēkā abām pusēm, t.i. valdošā un kalpojošā nekustamā īpašuma īpašniekiem, tikai pēc servitūta ierakstīšanas zemes grāmatā; līdz tam laikam viņu starpā pastāv vienīgi personiska saistība, kuras ierakstīšanu zemes grāmatās var tomēr prasīt katra puse, ja vien izpildīti visi citi servitūtam nepieciešamie noteikumi.

Līdz ar to, Zemgales rajona tiesas Ogresgala pagasta zemesgrāmatas nodalījuma Nr. 1274 III daļas 1. iedaļā ierakstītā atzīme – ceļa servitūta teritorija – 0,0058 ha (ieraksts Nr. 1.3.), nav uzskatāma par ceļa servitūtu Civillikuma 1130., 1231. un 1235. panta izpratnē, jo nav valdošā nekustamā īpašuma, kuram par labu būtu nodibināms ceļa servitūts.

Latvijas Republikas Senāts ir atzinis, ka: “šobrīd tiesību normas neregulē to, kā rīkoties nekustamā īpašuma īpašniekam, ja tā īpašumam zemes reformas laikā ir noteikts nekustamā īpašuma apgrūtinājums, bet tam nav kalpojošo nekustamo īpašumu (līdz ar to – nav personu, ar kurām pārspriest jautājumu par servitūta nepieciešamību un panākt vienošanos par tā dzēšanu) un tas faktiski nepilda servitūta funkciju. Proti, tiesību normas neregulē to, kā šādā situācijā servitūtu dzēst un kurai institūcijai šāds lēmums būtu jāpieņem. Taču juridiskās obstrukcijas aizliegums paredz, ka ne iestāde, ne tiesa nevar atteikties izlemt jautājumu, pamatojoties uz to, ka tas nav noregulēts ārējā normatīvajā aktā (Administratīvā procesa likuma 15. panta divpadsmitā daļa).

Senāts kā institūciju, kas varētu šādu lēmumu pieņemt, saredz pašvaldību, jo, pirmkārt, pašvaldības bija iesaistītas zemes reformas īstenošanā, otrkārt, ņemot vērā šobrīd spēkā esošos normatīvos aktus un no tiem izrietošos pašvaldības pienākumus un tiesības, tā vislabāk ir informēta par faktisko situāciju pašvaldībā, tostarp saistībā ar piekļuvi nekustamajiem īpašumiem, kas ir svarīgi, kā nosakot servitūtus, tā arī tos dzēšot. Proti, likuma „Par pašvaldībām” 15.panta 13.punkts noteica, ka pašvaldības autonomā funkcija ir saskaņā ar attiecīgās pašvaldības teritorijas plānojumu noteikt zemes izmantošanas un apbūves kārtību, bet, lai izpildītu šo funkciju saskaņā ar likuma „Par pašvaldībām” 14.panta otrās daļas 1.punktu, pašvaldībām ir pienākums izstrādāt pašvaldības teritorijas attīstības programmu un teritorijas plānojumu, nodrošināt teritorijas attīstības programmas īstenošanu un teritorijas plānojuma administratīvo pārraudzību. Minētais izriet arī, piemēram, no Zemes ierīcības likuma, kura viens no mērķiem ir sekmēt zemes īpašumu sakārtošanu un atbilstoši kuram pašvaldība apstiprina zemes ierīcības projektu (sk. arī Ministru kabineta 2016.gada 2.augusta noteikumus Nr. 505 „Zemes ierīcības projekta izstrādes noteikumi”, tostarp attiecībā uz zemes ierīcības projekta saturu). Ņemot vērā minēto, kā arī ievērojot 2012.gada 10.aprīļa Ministru kabineta noteikumu Nr.263 “Kadastra objekta reģistrācijas un kadastra datu aktualizācijas noteikumi” (turpmāk – MK noteikumi Nr.263) 112.2.apakšpunktu, dokumentu, uz kura pamata tiek dzēsts tiesību aprobežojums (apgrūtinājums), kas noteikts zemes reformas laikā saistībā ar ceļiem, būtu pamats izsniegt attiecīgajai pašvaldībai.” *(Latvijas Republikas Senāta Administratīvo lietu departamenta 2021.gada 24.septembra lēmums lietā Nr. Nr. 670013420, SKA-611/2021)*.

2023. gada 1. janvārī spēku zaudējušā likuma “Par pašvaldībām” 15. panta pirmās daļas 13. punktā noteiktajai pašvaldības autonomajai funkcijai: saskaņā ar attiecīgās pašvaldības teritorijas plānojumu noteikt zemes izmantošanas un apbūves kārtību atbilst Pašvaldību likuma 4. panta pirmās daļas 15. punktā noteiktā pašvaldības autonomā funkcija: saskaņā ar attiecīgās pašvaldības teritorijas plānojumu noteikt zemes izmantošanu un apbūvi.

Ņemot vērā minēto, pamatojoties uz Pašvaldību likuma 4. panta pirmās daļas 15. punktu, 10. panta pirmās daļas ievaddaļu, Ministru kabineta 2012. gada 10. aprīļa noteikumu Nr. 263 „Kadastra objekta reģistrācijas un kadastra datu aktualizācijas noteikumi” 112.2.  apakšpunktu,

**balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Ilmārs Zemnieks, Indulis Trapiņš, Jānis Kaijaks, Jānis Siliņš, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Dzēst** nekustamā īpašuma ar nosaukumu “Aizvējiņi”, adrese: Priežu iela 27, Ciemupe, Ogresgala pag., Ogres nov., kadastra numurs 7480 005 0483, Zemgales rajona tiesas Ogresgala pagasta zemesgrāmatas nodalījuma Nr. 1274 III daļas 1. iedaļas ierakstu 1.3. “Atzīme – ceļa servitūta teritorija – 0,0058 ha”.
2. **Dzēst** Valsts zemes dienesta Nekustamā īpašuma valsts  kadastra informācijas sistēmā nekustamā īpašuma ar nosaukumu “Aizvējiņi”, adrese: Priežu iela 27, Ciemupe, Ogresgala pag., Ogres nov., kadastra numurs 7480 005 0483, sastāvā esošajai zemes vienībai ar kadastra apzīmējumu 7480 005 0483 reģistrēto nekustamā īpašuma objekta apgrūtinājumu – ceļa servitūta teritorija 0,0058 ha.

(Sēdes vadītāja,

domes priekšsēdētāja E. Helmaņa paraksts)